

*Pranešimas žiniasklaidai*

*2025 05 20*

**Markučiuose MERKO pradeda paskutinį „Vilnelės skverų“ plėtros etapą**

**MERKO toliau tęsia darbus prieš kelerius metus inicijuotame projekte „Vilnelės skverai“ – statomi naujo etapo namai.**

„Tai jau ketvirtas, paskutinis projekto „Vilnelės skverai“ etapas, kurio namai tradiciškai susiburs apie vieną bendrą erdvę – skverą. Projektas suplanuotas taip, kad kiekvienas naujas etapas yra tarsi atskiras kvartalas, kad panašiu metu būtų baigiami statyti visi namai, tvarkoma aplinka ir įsikėlę naujakuriai galėtų mėgautis tvarkinga ir jaukia aplinka“, – sako Saulius Putrimas, MERKO Lietuvoje vadovas.

**Iškils šeši nauji namai**

Šiuo nauju etapu statomi 6 šešių–septynių aukštų namai, kuriuose suplanuota įrengti 318 butų. Potencialiems pirkėjams siūlomi vieno, dviejų, trijų, keturių kambarių būstai, kurių plotas sieks nuo 25 iki 93 kv. metrų. Visi „Vilnelės skverų“ namai bus su balkonais arba terasomis, mediniais langais. Požeminėje automobilių saugojimo aikštelėje pageidaujantiems bus įrengtos elektromobilių įkrovimo stotelės. Gyventojų patogumai atskira erdvė čia bus skirta ir dviračių saugykloms bei sandėliukams.

Pirkėjai jau gali rinktis butus dviejuose namuose, kuriuos numatyta baigti 2026 metų vasarą. Butų kainos prasideda nuo 3530 eurų už kvadratinį metrą. Norintys galės įsigyti butus arba su daline, arba su pilna apdaila.

Kol kas pirkėjams butai siūlomi iš brėžinių, o kaip atrodys baigti namai, galima sužinoti pasižvalgius jau pastatytuose, kaimynystėje esančiuose „Vilnelės skverų“ namuose.

**Pirmųjų etapų butai jau parduoti**

Ankstesniuose „Vilnelės skverų“ etapuose jau iškilo 20 namų, viso – 750 butų, kurių didžiojoje dalyje jau kuriasi naujakuriai. Visi pirmų dviejų etapų butai (jų čia yra 447) parduoti, likę tik keliolika butų Kaukysos etapo namuose.

Bendrame 4,7 ha „Vilnelės skverų“ plote bus 26 namai, juose – daugiau kaip 1000 butų. Naujo kvartalo aplinka orientuota į pėsčiuosius, automobilių saugojimo vietos įrengtos po žeme. Tarp visų skverų bus galima praeiti pėsčiųjų promenadomis, o kiekvieno atskiro skvero bendroje vidinėje teritorijoje tarp namų įrengiami poilsiui skirti kiemai su pavėsinėmis, suoliukais, medžiais, vaikų žaidimų aikštelėmis.

Be dėmesio neliko ir pavadinimą kvartalui dovanojusi Vilnelė. Tarp visų keturių etapų namų suformuota bendra poilsio zona su žaliosiomis erdvėmis ir upeliu. Iš požeminio šaltinio atitekantis vanduo trumpam pasirodo paviršiuje, vingiuoja atkartodamas Vilnelės vagą, teka jos nuolydžiu, o vėliau vėl pasislepia po žeme ir įsilieja į Vilnelės upę. Kūrinio autorius – architektas Tadas Balčiūnas.

2023 metais Lietuvos nekilnojamojo turto plėtros asociacija „Vilnelės skverus“ pripažino geriausiu gyvenamuoju projektu Lietuvoje.

**Tarp Senamiesčio ir Belmonto**

Jei koks senas Markučių gyventojas po maždaug penkerių – šešerių metų pertraukos sugrįžtų į gimtas vietas, vargu ar jas atpažintų. Prieš penkerius metus pradėta rajono konversija neatpažįstamai pakeitė šią teritoriją – „Vilnelės skverai“ įsikūrę Vilniaus dalyje tarp Senamiesčio ir žaliųjų Vilniaus parkų. Buvusiame pramoniname rajone dabar iškilę nauji namai, kurių pirmuose aukštuose veikia kavinės, parduotuvės, įstaigos, teikiančios paslaugas vietos gyventojams. Netoliese yra stadionas, įrengtas modernus sporto aikštynas. Mėgstančių pasivaikščioti laukia netoliese esantys Belmonto takai, taip pat patogus susiekimas dviračiu ar pėsčiomis su Senamiesčiu, Užupiu.

*Apie MERKO grupę:*

*UAB Merko statyba ir UAB Merko būstas akcininkė – AS Merko Ehitus, kurios akcijomis prekiaujama NASDAQ OMX vertybinių popierių biržoje. Visose Baltijos šalyse veikiančios grupės apyvarta 2024 metais buvo 539 mln. eurų, grupėje dirbo 605 darbuotojai.*

MERKO vizualizacijose:

„Vilnelės skverų“ namai.

**Daugiau informacijos**:

Oksana Vaitkienė, UAB Merko statyba

Tel. +370 665 90428; e.p. [oksana.vaitkiene@merko.lt](mailto:oksana.vaitkiene@merko.lt)

Vaida Samuolytė, strateginės komunikacijos ekspertė

Tel. +370 682 43660; e.p. [vaida.samuolyte@gmail.com](mailto:vaida.samuolyte@gmail.com)